Ambulanse by Kuruman-hospitaal in protesaksie vasgekeer | Netwerk24
Deur Verslaggewer 24 Oktober 2019 13:43
Sommige staatsambulanse word buite die Kuruman-hospitaal in ’n protesaksie deur ambulanspersoneel vasgekeer. Foto: Verskaf
’n Aantal staatsambulanse is by die Kuruman-hospitaal vasgekeer in ’n protesaksie deur ambulanspersoneel.
Volgens een van vakbondleiers doen hierdie ambulanse wat by die hospitaal gestasioneer is, diens op die N14-roete na Vryburg, Upington en Kathu.
Volgens Banzi Sebotse, streeksekretaris van Nehawu, is hulle ontevrede oor oortydbetaling.
“Ons is nog nie vir vorige oortydwerk betaal nie. Ons eis ook ’n verhoging. Die kantore in Kuruman, Mothibistad en Batlharos moet ook opgeknap word. Ons toerusting is oud en die badkamergeriewe onaanvaarbaar.”
Volgens hom is van die nuwe ambulanse wat vanjaar in gebruik geneem is, reeds in ’n swak toestand.
Hy sê die publiek het steeds toegang tot die hospitaal.
“Ons het net sekere ambulanse toegesluit. Ons wag vir die distriksbestuurder om ons griewe aan te hoor en oplossings voor te stel.”
Die departement van gesondheid se kommentaar sal bygewerk word sodra dit ontvang word.
Meer oor: Nehawu | Misdaad | Ambulanse | Protesaksie